สุรเชษฐ์ กมลมงคลสุข เอ็มดีที.เอ็ม.ซี.อุตสาหกรรม
“สุรเชษฐ์ กมลมงคลสุข” กรรมการผู้จัดการ บริษัท ที.เอ็ม.ซี.อุตสาหกรรม (TMC) ผู้ผลิตและจำหน่ายเครื่องจักรระบบไฮดรอลิก
24 ต.ค. 2555

โดย...เจียรนัย อุตะมะ
“สุรเชษฐ์ กมลมงคลสุข” กรรมการผู้จัดการ บริษัท ที.เอ็ม.ซี.อุตสาหกรรม (TMC) ผู้ผลิตและจำหน่ายเครื่องจักรระบบไฮดรอลิก ที่กำลังจะเข้าซื้อขายในตลาดหลักทรัพย์เอ็ม เอ ไอ วันที่ 26 ต.ค.นี้
เขาเป็นบุตรชายคนโตของ “ทวีมิตร” ประธานกรรมการบริหารและผู้ก่อตั้งบริษัท ที่เริ่มธุรกิจตั้งแต่เป็นโรงกลึงจนกระทั่งปี 2525 จึงก่อตั้งขึ้นมาในรูปบริษัทด้วยทุนจดทะเบียน 1 ล้านบาท เพื่อผลิตและจำหน่ายเครื่องเพรสระบบไฮดรอลิก
“สุรเชษฐ์” ถูกพ่อแม่คาดหวังให้เข้ามาช่วยงานบริษัทตั้งแต่ยังเล็ก ระหว่างที่เรียนชั้นประถมและมัธยมพ่อแม่ได้ฝึกให้เป็นช่างฝึกหัด โดย “ทวีมิตร” ให้ลูกชายเรียนวิศวะ ลูกสาวเรียนด้านบัญชี บางคนไม่มีความถนัดทั้งสองเรื่องก็ได้เรียนด้านการบริหาร
ตัวเขาจบปริญญาตรี วิศวกรรมอุตสาหกรรมสถาบันเทคโนโลยีพระจอมเกล้าธนบุรี หรือวิศวะบางมด จบปริญญาโท สาขาบริหารธุรกิจ มหาวิทยาลัยแห่งรัฐเมอร์เรย์ สหรัฐ




 
การเข้าจดทะเบียนในตลาดหลักทรัพย์เอ็ม เอ ไอ บริษัทจะเพิ่มทุนจดทะเบียนจาก 200 ล้านบาท เป็น 290 ล้านบาท เพื่อระดมทุนสร้างโรงงานแห่งใหม่และสร้างชื่อเสียงให้บริษัทเป็นที่รู้จักมากขึ้น พร้อมกับชำระหนี้ ทำให้สัดส่วนหนี้สินต่อทุนลดลงเหลือเพียง 0.7 เท่า จากครึ่งแรกปีนี้อยู่ที่ 1.43 เท่า
โรงงานใหม่คาดว่าจะสร้างการเติบโตของรายได้ในครึ่งปีหลังจนถึงปีหน้าที่จะทำให้กำลังการผลิตเพิ่มขึ้นกว่า 20% ในช่วงแรก และเมื่อเต็มที่จะทำให้กำลังการผลิตเพิ่มขึ้น 60%
TMC ไม่มีคู่แข่งในประเทศแต่เป็นผู้ผลิตเครื่องจักรทดแทนการนำเข้า สำหรับธุรกิจยานยนต์และเครื่องใช้ไฟฟ้าที่เคยนำเข้ามาจากญี่ปุ่นและเยอรมนี
“ราคาเครื่องจักรของเราได้มาตรฐานเดียวกับต่างประเทศแต่ราคาไม่แพงเท่า ทั้งนี้เพราะในอดีตปี 2538-2539 เราเคยรับจ้างผลิตให้ผู้ประกอบการญี่ปุ่นมาก่อน ทำให้เรียนรู้มาตรฐานของญี่ปุ่นและมีแบรนด์ของเราเอง คือ TMC ตั้งแต่เปิดบริษัท ต่อมาภายหลังลูกค้าได้สั่งซื้อโดยตรงจากเรา”
สาเหตุที่ราคาเครื่องจักรของ TMC ถูกกว่านำเข้าเนื่องจากค่าจ้างงานถูกกว่า ซึ่งออกแบบโดยวิศวกรชาวไทย
เขาเข้ามาทำงานที่ TMC ครั้งแรกปี 2537 ภายหลังจบปริญญาโทเริ่มจากการเป็นผู้จัดการฝ่ายขายและการตลาด ต่อมาปี 2540-2548 เป็นกรรมการผู้จัดการ TMC ก่อนที่จะรวมกิจการบริษัท ที.เอ็ม.ซี. แมนูแฟคเจอริ่ง เข้ามา
ล่าสุด ผลงานครึ่งแรกปีนี้มีรายได้ 435.42 ล้านบาท เทียบทั้งปีก่อน 669.88 ล้านบาท ในอัตรากำไรสุทธิ 13.52% เทียบทั้งปีก่อน 4.80% โดยรายได้ส่วนใหญ่ 50% มาจากเครื่องเพรสระบบไฮดรอลิก ใช้ในการขึ้นรูปชิ้นส่วนโลหะหรือชิ้นส่วนยาง เป็นต้น ที่บริษัทสามารถผลิตเครื่องเพรสระบบไฮดรอลิกที่สามารถสร้างแรงกดได้ถึง 3,500 ตันรายเดียวในประเทศ
นอกจากนั้น ยังมีงานในมือที่รอรับรู้รายได้ในปีนี้อีก 422 ล้านบาท โดยมีแนวโน้มเติบโตตามอุตสาหกรรมยานยนต์ที่มีการออกโมเดลรถยนต์ใหม่ทุก 4-5 ปี และเครื่องเพรสเก่าจำต้องได้รับการซ่อมแซมก่อนใช้งาน ซึ่งบริษัทมีบริการซ่อมแซมเครื่องเพรสที่เสื่อมสภาพดังกล่าว
“สุรเชษฐ์” ตั้งเป้าหมายรายได้ปีนี้และปีหน้าเติบโตขั้นต่ำปีละ 25% และอัตรากำไรขั้นต้น 30%
ในวัย 40 ปี เขามีครอบครัวแล้ว และมีลูกสองคน คนโตเป็นชายวัย 10 ขวบ และคนเล็กเป็นหญิงวัย 6 ขวบ
ยามว่างเขาชอบตีกอล์ฟ แต่ปัจจุบันนี้ไม่มีเวลามากนัก จึงชอบวิ่งในสายพานในบ้านของตัวเองมากกว่า โดยพยายามวิ่งทุกเช้าก่อนมาทำงาน